Document ID: /fineweb-2-swissfilter-quality_10-filterrobots/filtered/02822.jsonl.gz/0

Stotinjak članova Savjeta Vlade RH za Hrvate izvan RH završilo je u Cavtatu 29. lipnja drugu sjednicu trećeg saziva. Savjet Vlade RH za dijasporu je radio, putem različitih pododbora, na oblikovanju smjernica za unaprijeđenje odnosa i suradnje koji će se predstaviti hrvatskoj Vladi na usvajanje.
“Veliki iskoraci su rezultat otvorene komunikacije i neumornog rada, a platforma Savjeta je izvrsna poluga za usmjeravanje suradnje. Od investicija u turizam koje kontinuirano od devedesetih godina dolaze iz hrvatskog iseljeništva, do borbe za ravnopravnost i konstitutivnost Hrvata u Bosni i Hercegovini.“, poručio je državni tajnik Zvonko Milas u svom završnom obraćanju.
Naglasio je da je Hrvatska stvorila partnerski odnos s Hrvatima izvan Hrvatske te da su Hrvati, neovisno o tome gdje žive, nedjeljiv narod. Vlada tu nedjeljivost jasno demonstrira i to se vidi kroz uspjehe Hrvata u BiH, i kroz povećanje broja povratnika iz iseljeništva kao i kroz položaj hrvatske nacionalne manjine bilo u Srbiji, Crnoj Gori, Mađarskoj ili u drugim državama.
Jozo Dalić, predstavnik Hrvata iz Švicarske pri Savjetu Vlade za Hrvate izvan RH je objasnio da se zalaže za određene korekcije u djelovanju Savjeta.
“Smatram da bi smo najprije trebali ustanoviti registar svih hrvatskih udruga i medija izvan Domovine kako bismo kvalitetnije i efikasnije rasporedili sredstva za potporu koja imamo na raspolaganju.“, kaže Dalić.
Misli da određeni natječaji najbolje ne uzimaju u obzir različite potrebe udruga i medija.
“Zbog važnosti transparentnog djelovanja te efikasnosti alociranih sredstava na projekte mislim da bi se mediji trebali odvojiti od udruga. Također, u tom cilju smatram da bi se određeni dio ukupnog budžeta trebao izdvojiti samo za Europu. Na taj način sredstva dijelila ravnopravnije.“, izjavio je Dalić.
Poseban gost ovogodišnje sjednice Savjeta bio je izbornik hrvatske nogometne reprezentacije Zlatko Dalić koji je članovima Savjeta zahvalio na globalnoj potpori te zamolio da tu poruku prenesu hrvatskim zajednicama diljem svijeta.